Il-Kunsill approva abbozz ta' ittra li tistieden lill-Burundi għal konsultazzjonijiet f'konformità mal-proċedura prevista fl-Artikolu 96 tal-Ftehim ta' Sħubija UE-AKP f'każ ta' nuqqas ta' konformità mal-elementi essenzjali tal-ftehim li huma d-drittijiet tal-bniedem, il-prinċipji demokratiċi u l-istat tad-dritt. L-għan tal-konsultazzjonijiet huwa li tinstab soluzzjoni aċċettabbli għall-partijiet, permezz tal-identifikazzjoni tal-miżuri li għandhom jittieħdu sabiex jiġi rimedjat in-nuqqas ta' konformità mal-Ftehim. Ir-Rappreżentant Għoli tal-UE għall-Affarijiet Barranin u l-Politika ta' Sigurtà ddikjarat: "Is-sitwazzjoni fil-Burundi tibqa' kwistjoni ta' tħassib serju. Il-konsultazzjonijiet tagħna għandhom jikkontribwixxu wkoll għall-isforzi tal-Unjoni Afrikana u tar-reġjun biex jitnieda djalogu fost il-Burundjani sabiex tinstab soluzzjoni kunsenswali għall-kriżi li qiegħed jesperjenza l-pajjiż. Dan huwa l-uniku mod biex tinżamm il-paċi u jissaħħu d-demokrazija u l-istat tad-dritt fil-Burundi. Xi ftit jiem ilu f'Addis, ilħaqt qbil mas-Sinjura Zuma, il-President tal-Kummissjoni tal-Unjoni Afrikana, li naħdmu mill-qrib flimkien biex jinkiseb dan il-għan"." Il-Kummissarju għall-Kooperazzjoni Internazzjonali u l-Iżvilupp, Neven Mimica, żied, "L-UE hija u tibqa' impenjata bis-sħiħ fir-rigward tal-popolazzjoni Burundjana f'din il-kriżi li wasslet diġà għal aktar minn 120 persuna mejta u eluf midruba, u sfurzat aktar minn 190 000 persuna biex isibu kenn fil-pajjiżi ġirien. Is-solidarjetà tagħna mal-poplu Burundjan, li l-kriżi kompliet iddgħajjef, tibqa' sħiħa." Il-bidu tal-konsultazzjonijiet skont il-Ftehim ta' Cotonou jagħmel parti mill-azzjoni tal-UE b'appoġġ għall-isforzi tal-komunità internazzjonali, b'mod partikolari dawk tal-Komunità tal-Afrika tal-Lvant u tal-Unjoni Afrikana, sabiex tintlaħaq soluzzjoni politika dejjiema permezz ta' djalogu inklussiv fost il-Burundjani, li fih għandhom ikunu jistgħu jipparteċipaw il-partijiet kollha impenjati fl-appoġġ ta' proċess politiku, kemm fil-pajjiż kif ukoll barra l-pajjiż. Huwa importanti li dan id-djalogu, ibbażat fuq il-prinċipji tal-Ftehim ta' Paċi ta' Arusha jseħħ kemm jista' jkun malajr, f'Kampala jew f'Addis Ababa. Is-sitwazzjoni fil-Burundi marret għall-agħar matul il-perijodu ta' qabel l-elezzjonijiet parlamentari u presidenzjali ta' Ġunju u Lulju. Qabel l-elezzjonijiet, l-UE intensifikat id-djalogu politiku mal-Burundi mwettaq f'konformità mal-Artikolu 8 tal-Ftehim ta' Cotonou, bil-għan li tikkontribwixxi fil-ħolqien ta' kunsens politiku dwar il-proċess elettorali u l-istabbiliment ta' kundizzjonijiet kredibbli u trasparenti. L-UE appellat ripetutament lill-partijiet kollha biex iżommu lura minn kull att ta' vjolenza u biex jikkundannawha. Fl-1 ta' Ottubru, il-Kunsill tal-UE adotta restrizzjonijiet rigward l-ivvjaġġar u l-iffriżar tal-assi kontra erba' persuni li l-attivitajiet tagħhom idgħajfu d-demokrazija jew ifixklu fit-tiftix ta' soluzzjoni politika għall-kriżi attwali fil-Burundi. Minkejja dan, in-nuqqas ta' progress fit-tiftix għal soluzzjoni politika għall-kriżi wassal għal żieda fil-vjolenza. L-Artikolu 96 tal-Ftehim ta' Cotonou jipprevedi li l-konsultazzjonijiet għandhom jibdew fi żmien 30 ġurnata wara l-istedina. Ġie propost li dawn il-konsultazzjonijiet isiru fi Brussell, f'data li għandha tiġi miftiehma mal-awtoritajiet tal-Burundi. Ittra lill-awtoritajiet tal-Burundi Il-Burundi: l-UE tadotta sanzjonijiet kontra 4 persuni Stqarrija tat-28 ta' Awwissu 2015 tal-Grupp ta' Mibgħuta Speċjali għal-Lagi l-Kbar dwar is-sitwazzjoni fil-Burundi Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa